Mayo Clinic
Mayo Clinic, verdensberømt klinik i Rochester i Minnesota, USA; oprindelig et mindre, kirurgisk afsnit af St. Mary's Hospital, der blev grundlagt i 1889 af byens franciskanernonner med hjælp fra kirurgerne William W. Mayo (1819-1911) og hans to sønner, William J. Mayo (1861-1939) og Charles H. Mayo (1865-1939).
Brødrene Mayo foretog selv alle kirurgiske indgreb indtil ca. 1905 og opnåede ry for at kunne foretage store, vellykkede operationer for dengang dødelige sygdomme. I 1903 fik klinikken sit nuværende navn; i 1911 overførte brødrene Mayo bygninger og formue til en velgørende fond (Mayo Association). I 1915 blev klinikken udvidet til at dække alle lægelige specialer, og den blev samtidig tilknyttet University of Minnesota.
Mayo Clinic blev et førende center for lægevidenskabelig forskning og er i 2012 et af verdens største privatejede sygehuscentre med afdelinger i Florida og Arizona og 58.300 ansatte, heraf 3800 læger og andre forskere.
Fremstillingen af kortison og opdagelsen af dets virkning på leddegigt, som gav P. Hench og E. Kendall nobelprisen i 1950, samt mange andre lægevidenskabelige gennembrud er foregået på klinikken.
Diabetesforskningen ved det danske Steno Diabetes Center drevet af Novo Nordisk er siden 1996 foregået i samarbejde med klinikken.

Mayo Clinics hjemmeside
